**Generalforsamling 30. marts 2023**

**Talepapir til Jyske Banks s generalforsamling tirsdag den 30. marts 2023**

Tillykke til direktion, bestyrelse og alle medarbejdere for, at have præsteret et rigtig flot resultat.

Tak til formanden for en fyldig beretning og til direktør Anders Dam for en god gennemgang af regnskabet

Mit navn er Ove Jensen, og det er mig der igen i år repræsenterer Dansk Aktionærforening, som varetager små og mellemstore aktionærers interesser og arbejder for en god aktiekultur i Danmark. Aktionærforeningen har ca.18.000 medlemmer, hvoraf rigtig mange, ligesom jeg selv, er aktionær i banken.

2022 blev et rigtigt godt år for Jyske Bank, rigtig mange ting er gået op i en højere enhed for jer, så der er særdeles mange ting I fortjener ros for:

Med et resultat efter skat på godt 3,7 milliarder kr. leverer banken i år, et rigtig flot resultat, som giver en stigning i egenkapitalens realiserede forrentning, fra i 2021 8,8**%** efter skat, til 10,0% i 2022.

Også ros for udviklingen i jeres omkostningsprocent, som er faldet fra 56,7 % til 53,6%, hvilket er en rigtig positiv udvikling.

Basisresultatet pr 1. krones aktie efter skat er steget fra 42,40 kr. pr aktie i 2021 til 55,35 kr. pr aktie i 2022, og med jeres seneste udmeldinger, hvor I venter et resultat i 2023 i intervallet 60-70 kr. pr. aktie, så er det en udvikling vi ser på med tilfredshed.

Mange bankaktier har været påvirket af de kraftig stigende pengemarkeds- og styringsrenter, og herved fået en renæssance. Aktiemarkedet har derfor også kvitteret positivt for bankens udvikling. Jyske Bank´s kurs er steget pænt i 2022, fra kurs 337 kr. til kurs 451 kr. ult. 2022.  Da udviklingen med stigende renter er fortsat i 2023, er forventningerne da også, at der vil komme stigninger i aktiekursen.

Den senere tids bankkrise har dog givet stor nervøsitet i markedet, med ret så stor volatilitet. Én af de årsager der nævnes er, at der er nogle banker der har anvendt ”hold til udløb”- princippet på sine værdipapirbeholdninger. Et væsentlig spørgsmål er derfor: **Har man det i Jyske Bank?**

**Formand Kurt Bligaard Pedersen, svarede:** Tak til Ove Jensen, det er altid godt, at få bemærkninger fra Dansk Aktionærforening. Den interesse vi mærker for Jyske Bank aktien sidste år, den indikerer også den holdning der er tilstede fra andre aktionærer og købet af Svenske Handelsbankens aktiviteter i Danmark, styrker mulighederne for at aktionærerne også i de kommende år, vil være tilfredse med resultatet. Spørgsmålet om vores regnskabsføring, det kom jeg ind på i mit hovedindlæg, det vil jeg ikke gøre mere ved her, jeg kan måske sige, at for nørder kan man omme i noterne se, at hvis man opgjorde de obligationer vi har til udløb, hvad vil så forskellen være her ultimo året og det er 2 mia. kr. Det er i forhold til vores egenkapital et ganske beskedent beløb og så vil jeg i øvrigt balanceret af, at vi også har udstedt obligationer på passivsiden. Hvor effekten stort set er modsat. Det vi så i den her amerikanske [Silicon Valley](https://en.wikipedia.org/wiki/Silicon_Valley) bank var et tab på deres obligationer der var mere end deres egenkapital. Så kan man gætte på, hvordan det kan gå så vidt.

I lyset af de seneste tids uro på de finansielle markeder er det også væsentlig, at man kan have tillid til sin bank, hvad enten man er kunde eller aktionær, og derfor er det vigtigt, at I som bank er transparente og lever op til professionelle, nutidige standarder.

Da I fortsat, som det fremgår af jeres seneste redegørelse, ikke følger alle anbefalingerne i ”Redegørelse for God selskabsledelse”, er det derfor på en meget aktuel baggrund, at jeg igen vil opfordre jer til, at få kigget på det problem, at I fortsat ikke har direkte valg af hele bestyrelsen, som ellers er én af anbefalingerne. Jeg deltager i år igen også på generalforsamlingerne i 4 andre banker i det jyske, hvoraf de 3: Ringkjøbing Landbobank, Sydbank og Spar Nord, har nøjagtig det samme problem, som I har, derfor har dette emne selvfølgelig også været medtaget hos dem.

Et relevant spørgsmål er derfor, hvorfor det tilsyneladende kun er indenfor de børsnoterede banker, man har svært ved at overholde alle reglerne i "Redegørelse for God selskabsledelse"? og stort set ikke i andre børsnoterede selskaber?

Det er et demokratisk problem, som er gået under radaren hos pressen, og derfor ikke indtil nu, har fået den store bevågenhed her, før nu. Pressen, har hidtil haft mest travlt med at skrive om jeres regnskabsresultater, og ikke interesseret sig særlig meget for jeres compliance. Men den 24. juni i 2022, skete så noget nyt, hvor der i Finans, var en kronik med overskriften: ”**Lars Mørch, du har ikke brug for et forsvarsværn**” som tog fat på de problemer, der er med en forældet og utidssvarende ledelsesmodel, med manglende demokrati og behov for kursværn, i specielt nogle af de større banker. I kronikken var det Jyske Bank, som blev nævnt, men det kunne ligeså godt have været én af de andre 3 banker, som havde været nævnt.

Det er derfor fortsat sådan, at I er mindst 4 af de større banker, som fastholder en utidssvarende form for aktionærdemokrati, hvor det er repræsentantskabet der vælger hele eller flertallet af medlemmer af bestyrelsen, og I bruger alle samme argument, at det er historisk betinget.

Der er stort set den samme fremgangsmåde i alle 4 banker, hvor det er en lille klub af repræsentanter, som direkte eller indirekte er blevet udpeget af bestyrelsen, der vælger bestyrelsen. Det er ikke særlig demokratisk, når en lille klub af repræsentanter sidder bag lukkede døre og træffer bestemmelse om, hvem der skal sidde i bankens øverste ledelse. Selvfølgelig skal de gældende ”fit and proper” regler overholdes, men det er jo ikke det samme, som hvis bestyrelsen blev valgt direkte på generalforsamlingen, og her måtte stå til ansvar overfor aktionærerne, for de resultater de har haft ansvaret for, og som i flere tilfælde igennem tiden, ikke alle har været lige tilfredsstillende. I sådanne tilfælde burde aktionærerne på generalforsamlingen have mulighed for at udskifte én eller flere i bestyrelsen, hvis det var det man ønskede. Men det giver den eksisterende model med repræsentantskab ikke mulighed for.

De 4 banker har yderligere det til fælles, at man har stemmeretsbegrænsninger af forskellig størrelse: fra maks. 3000 til op til min. 20.000 stemmer og hos jer, maks. 4000. Da I alle er iblandt de 5 største børsnoterede danske banker, og de fleste af jer er såkaldt SIFI-banker, så burde en stemmeretsbegrænsning være noget der hører fortiden til.

Hvis Danske Bank, gjorde lige som I andre omkring bestyrelsesvalg, så ville der straks have været et ramaskrig i pressen. Så hvis I derfor vil undgå, at såvel kunder som aktionærer vil miste tilliden til jer som bank, så tror jeg, det nu er tiden for, at få rettet op på de anbefalinger I ikke lever op til.

Erfaringen fra alle de andre børsnoterede selskaber er, at hvis selskaberne leverer de lovede resultater, så bliver bestyrelserne også genvalgt år efter år. Det vil derfor med de resultater i sædvanligvis leverer, også være tilfældet i Jyske Bank, så der er ingen grund til at fastholde nogle forældede regler. Hvis I fortsat gerne vil beholde et repræsentantskab, så er der jo ikke noget til hinder for det. Det skal bare ikke være den som vælger hele bestyrelsen.

Vi opfordrer derfor endnu en gang til, at I fremover vil overholde alle de gældende anbefalinger for ”God selskabsledelse" og derfor til, at Jyske Bank får ændret sine vedtægter, så hele bestyrelsen fremover vil blive valgt direkte på generalforsamlingen, så vil I passende samtidig kunne få ændret valgperioden til at være 1 år, for hele bestyrelsen

1. **Hvad er bestyrelsens holdning til disse spørgsmål, vil man fortsat risikere at miste såvel kunder som aktionærers tillid, for at fastholde nogle gamle historiske begrænsninger?**

**Formand Kurt Bligaard Pedersen, svarede:** Derfor kommer jeg til det andet spørgsmål du har, nemlig, hvad med vores vedtægts bestemte regler om valg af bestyrelse og repræsentantskab og begrænsninger i stemmeretten, om ikke man skal benytte lejligheden til at ændre det. Det er ikke bestyrelsens holdning. De bestemmelser de har været med til at sikre ro og stabilitet omkring Jyske Bank, de har været med til, at sikre at alle interessenter de har fokus på det danske marked, hvor vi driver vores virksomhed. Det er forhold, som både kommer trofaste aktionærer, kunder og medarbejdere til gode. De har ikke været til hinder for en betydelig udvikling af banken og bare et par enkelte tal om udviklingen i de sidste 10 år. I 2012 der var vores balance på 258 mia. kr. Sidste år sluttede vi af med en balance på 750 mia. kr. Det er en bank der er 3 gange så stor. Vores nettorente- og gebyrindtægter de var tilbage i 2012 på 6,1 mia. kr. de var sidste år 8,4 mia. kr. og med den fulde integration af Handelsbanken, så forventer vi, at de kommer over de 10 mia. kr. i 2023. Og så noget der i særlig grad må have Dansk Aktionærforening´s interesse, så var resultatet pr aktie tilbage i 2012 ca. 8,50 kr. og vi forventer 60-70 kr. så vedtægtsbestemmelserne de har ikke, efter min og bestyrelsens opfattelse på nogen måde medvirket til, at vi ikke har interesseret os for aktionærerne. Men vi skal være opmærksom på, at vores opgave udover det at være opmærksom på vores samfundsansvar, så skal vi prøve at balancere hensynet til aktionærer, kunder og medarbejdere. Det er det vi prøver at gøre og vi er overbevist om, at vedtægtsbestemmelserne er med til at understøtte det. Jeg har ikke undersøgt om den [Silicon Valley](https://en.wikipedia.org/wiki/Silicon_Valley) bank og de andre regionale banker i Amerika, har et repræsentantskab, men det tvivler jeg på.

Med håb om, at 2023 må blive et godt år for Jyske Bank vil jeg ønske bestyrelse, direktion og medarbejdere, held og lykke med arbejdet med at skabe nogle bedre resultater, til gavn for såvel kunder som aktionærer.

Tak for ordet og jeres opmærksomhed.

 Sparringspartner. Klaus Jørgen Sørensen

Jeg havde sammen med fremsendelse af mit talepapir, fremsat følgende: Vi har et ønske, som vi håber I vil hjælpe med. Da det ikke er alle aktionærer der har mulighed for at overvære generalforsamlingen direkte, fysisk eller via webcast, ville det være en stor hjælp for disse, hvis I efterfølgende vil lægge en video herfra op på jeres hjemmeside. Flere banker gør det allerede i år, bl.a. Spar Nord og Sydbank. Jeg nævnte det ikke fra talerstolen, men både dirigent og formand, gav udtryk for at ønsket ville blive opfyldt. Bestyrelsen skulle blot godkende forslaget senere på dagen, og det er åbenbart ikke sket, for der ligger kun et klip på knap 2 min. på hjemmesiden. https://jyskebank.tv/generalforsamling-2022-var-et-godt

**Generalforsamlingen var både fysisk og blev live webcastet. Selvom der var et pænt fremmøde, måske 250-300 i alt, hvoraf måske halvdelen var almindelige private investorer, alene repræsentantskabet udgør nu pænt over 100 personer.**

**Generalforsamlingen forløb planmæssigt, formanden Kurt Bligaard Pedersen aflagde en informativ og god beretning. Direktør Anders Dam havde ligeledes en grundig gennemgang af regnskabet, og om forventningerne til det nye år. Selvom der ikke på forhånd var afgivet så mange stemmer, i form af fuldmagter og brevstemmer, så var der alligevel på forhånd flertal for alle forslag, så det ikke var nødvendigt at foretage én eneste afstemning.**

**Udover beretning og regnskab var der indlægget fra undertegnede på vegne af DAF, som selvom den også indeholdt kritiske bemærkninger, som sædvanligt blev besvaret med lange svar på de stillede spørgsmål. Selvom, fordelingen af deltagerne jo ikke var til vores fordel, så var der dog stadig klapsalver efter mit indlæg. Herudover var der også én af repræsentantskabet, som havde nogle spørgsmål der blev besvaret.**

**Selvom jeg havde sendt mit indlæg til flere forskellige dagblade på forhånd, var der ingen deltagelse af pressen eller efterfølgende omtale/artikler, hvilket er skuffende, det er trods alt én af Danmarks største banker.**